## Pravilnik o načinu isplate novčanih primanja i drugih troškova

### NN 52/2005 (22.4.2005.), Pravilnik o načinu isplate novčanih primanja i drugih troškova

# MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

**1000**

Na temelju članka 108. stavka 1. točke 13.
Zakona o pravima hrvatskih branitelja iz Domovinskog rata i članova njihovih
obitelji (»Narodne novine« 174/2004.), potpredsjednica Vlade Republike Hrvatske
i ministrica obitelji, branitelja i međugeneracijske solidarnosti, donosi

## PRAVILNIK

### O NAČINU ISPLATE NOVČANIH PRIMANJA I DRUGIH TROŠKOVA

I. OPĆE ODREDBE

Članak 1.

Ovim se Pravilnikom utvrđuje način obračuna i
isplate novčanih naknada koje se ostvaruju na osnovi oštećenja organizma HRVI
iz Domovinskog rata, gubitka, zatočenja ili nestanka hrvatskog branitelja iz
Domovinskog rata, te materijalnih i drugih potreba HRVI i hrvatskih branitelja
Domovinskog rata i članova njihovih obitelji prema Zakonu o pravima hrvatskih
branitelja Domovinskog rata i članova njihovih obitelji u daljnjem tekstu,
Zakon.

Članak 2.

U smislu ovog Pravilnika propisuje se način
isplate prava sukladno obračunu utvrđenom Zakonom i to kako slijedi:

*– Prava na
osnovi oštećenja organizma HRVI iz Domovinskog rata:*

1. osobna invalidnina obračunata prema odredbi
članka 66. stavak 2. i 3. Zakona

2. doplatak za njegu i pomoć druge osobe
obračunat prema odred­bi članka 68. stavak 2. Zakona;

3. ortopedski doplatak obračunat prema odredbi
članka 71. stavak 2. i 3. Zakona

4. naknada troškova prijevoza radi pregleda pred
liječničkim povjerenstvima obračunata prema odredbi članka 141. Zakona.

*– Prava na
osnovi gubitka, zatočenja ili nestanka hrvatskog branitelja iz Domovinskog
rata:*

1. obiteljska invalidnina obračunata prema odredbi
članka 78. stavak 2., 3. i 6. Zakona

2. povećana obiteljska invalidnina obračunata
prema odredbi članka 80. Zakona

3. uvećana obiteljska invalidnina obračunata
prema odredbi članka 81. Zakona

4. novčana naknada u iznosu obiteljske
invalidnine i obiteljske mirovine zatočenih i nestalih hrvatskih branitelja
obračunata prema odredbi članka 82. Zakona

*– Prava na
osnovi materijalnih i drugih potreba HRVI i hrvatskih branitelja iz Domovinskog
rata i članova njihovih obitelji:*

1. poseban doplatak obračunat prema odredbi
članka 84. Zakona

2. opskrbnina
obračunata prema odredbi članka 91. Zakona

3. doplatak za pripomoć u kući obračunat prema
odredbi članka 101. Zakona.

Članak 3.

1) Osnovica za obračun naknada iz članka 2. ovog
Pravilnika utvrđuje se svake godine u Zakonu o izvršavanju Državnog proračuna
Republike Hrvatske.

2) Obračun po rješenjima korisnika za
ostvarivanje priznatih prava navedenih u članku 2. ovoga Pravilnika, a na način
utvrđen Zakonom, izvršava nadležni ured državne uprave u jedinici područne
(regionalne) samouprave, odnosno nadležno upravno tijelo Grada Zagreba (u
daljnjem tekstu, nadležno tijelo uprave koje rješava u prvom stupnju).

Članak 4.

Ministarstvo obitelji, branitelja i
međugeneracijske solidarnosti (u daljem tekstu: Ministarstvo) vrši obračun
naknada kako slijedi:

1. naknadu plaće za osobe koje pružaju njegu i
pomoć HRVI I. skupine (u daljem tekstu: njegovatelj) obračunatu prema odredbi
članka 85. stavak 2. i 4. Zakona

2. naknadu za rad predsjednika i članova
prvostupanjskih liječničkih povjerenstava i Drugostupanjskog liječničkog
povjerenstva iz članka 127. Zakona, prema odluci ministrice obitelji,
branitelja i međugeneracijske solidarnosti.

Članak 5.

1) Isplatu novčanih naknada korisnicima prava
izvršava Ministarstvo putem Hrvatske poštanske banke na štedne knjižice i
tekuće račune korisnika jednom mjesečno.

2) Isplata novčanih naknada prema rješenjima o
ovrsi vrši se u rokovima za isplatu redovnih novčanih naknada.

II. POSTUPAK ZA ISPLATU
OSOBNE INVALIDNINE I DRUGIH NOVČANIH PRIMANJA

Članak 6.

1) Tijelo uprave koje rješava u prvom stupnju
dužno je do 25. u mjesecu zaključiti obradu osobnih invalidnina i drugih
novčanih primanja.

2) Na nadnevak izvršenog obračuna tijela državne
uprave koja rješavaju u prvom stupnju obvezatna su dostaviti Ministarstvu
Upravi za proračun i financije Odjelu za korisnička prava (u daljnjem tekstu:
Odjel), ovjerene zahtjeve za doznaku sredstava za obračunski mjesec i zasebnu
listu za korisnike novčane naknade obiteljske mirovine zatočenih ili nestalih
hrvatskih branitelja iz Domovinskog rata, na obrascima iz korisničke baze
podataka, te pravomoćne ovrhe, presude i rješenja o nasljeđivanju.

3) Nakon kontrole ispravnosti dostavljene
dokumentacije Odjel priprema nalog za isplatu.

III. POSTUPAK ZA ISPLATU
NAKNADE PLAĆE NJEGOVATELJIMA

Članak 7.

1) Tijelo uprave koje rješava u prvom stupnju,
dužno je do 25. u mjesecu izraditi listu njegovatelja radi isplate naknade
plaće.

2) Ukoliko dođe do promjene njegovatelja,
nadležno tijelo uprave koje rješava u prvom stupnju dužno je odmah dostaviti
Odjelu rješenje o prestanku prava na njegovatelja, rješenje o stjecanju prava
na novog njegovatelja i PK karticu za novog njegovatelja ako nije u mirovini, a
Odsjeku za kadrovske poslove Ministarstva radnu knjižicu novoizabranog
njegovatelja i jedan primjerak rješenja o prestanku prava na njegovatelja te
rješenje o stjecanju prava novoizabranog njegovatelja.

3) Na popisu zahtjeva za isplatu naknade plaće
njegovatelja koji se do 25. u mjesecu za obračunski mjesec dostavljaju Odjelu,
mogu se nalaziti samo njegovatelji za koje je dostavljena dokumentacija
navedena u stavku 2). ovog članka.

4) Odjel je dužan izvršiti sve promjene u
korisničkoj bazi podataka na osnovu dostavljena zahtjeva te sačiniti kompletan
obračun naknade plaća njegovatelja.

5) Isplatu naknade plaće njegovateljima s
obustavama izvršava Ministarstvo putem Hrvatske poštanske banke na štedne
knjižice i tekuće račune korisnika.

6) Odjel vodi evidenciju obračuna i isplate
naknade, poreza i doprinosa na propisanim obrascima iz Zakona o porezu na
dohodak i Zakona o obveznim i dobrovoljnim mirovinskim fondovima.

IV. POSTUPAK ZA ISPLATU
INVALIDNINA ZA KORISNIKE S PREBIVALIŠTEM U INOZEMSTVU

Članak 8.

1) Tijela uprave koja rješavaju u prvom stupnju
dužna su do 25. u mjesecu sačiniti Zahtjev za deviznu doznaku sredstava za
isplatu invalidnine po korisniku s prebivalištem u inozemstvu i uputiti ga
Odjelu.

2) Na zahtjevu je obvezno navesti ime i prezime
korisnika, adresu prebivališta, banku korisnika, broj štednog računa, razdoblje
isplate i pripadajući iznos.

3) Novčana primanja korisnicima s prebivalištem
u inozemstvu isplaćuje Ministarstvo prema Uputi o provedbi Odluke o načinu
obavljanja platnog prometa s inozemstvom i načinu dostavljanja podataka o
platnom prometu s inozemstvom na štedne račune korisnika.

V. POSTUPAK ZA ISPLATU
NAKNADA ZA RAD LIJEČNIČKIH POVJERENSTAVA

Članak 9.

1) Članovi liječničkih povjerenstava, za svoj
rad u liječničkim povjerenstvima iz članka 127. Zakona, na temelju Odluke o
osnivanju liječničkih povjerenstava i imenovanju predsjednika i članova
povjerenstava, ostvaruju naknadu.

2) Ministarstvo sa svakim članom liječničkog
povjerenstva iz stavka 1). ovog članka zaključuje ugovor o djelu i jedan
primjerak dostavlja Odjelu.

3) Ugovor o djelu obavezno sadrži: ime i
prezime, jedinstveni matični broj građana, broj žiroračuna korisnika i naziv
banke.

4) Odjel izrađuje obračun naknade na temelju
dostavljenih izvješća o obrađenim predmetima liječničkih povjerenstva i vrši
isplatu naknade.

5) Troškovi prijevoza za dolazak i odlazak
liječnika kod obavljanja posla-vještačenja uključeni su u cijenu naknade po
obrađenom predmetu, osim u slučajevima odlaska na vještačenje izvan sjedišta
liječničkog povjerenstva.

6) Kod vještačenja izvan sjedišta liječničkog
povjerenstva, liječnicima se po ovjerenom nalogu za službeno putovanje od
strane Ministarstva priznaje trošak prijevoza bez dnevnica.

7) Trošak prijevoza za službeno putovanje iz
stavka 6). ovoga članka se priznaje samo za korištenje vlastitog osobnog
automobila po cijeni utvrđenoj Odlukom o visini dnevnica za službeno putovanje
i visini naknada za korisnike koji se financiraju iz Državnog proračuna ili po
dostavi originalne vozne karte za autobus, drugi razred željeznice ili brod.

VI. POSTUPAK ZA ISPLATU
TROŠKOVA PRIJEVOZA KORISNIKA RADI PREGLEDA PRED LIJEČNIČKIM POVJERENSTVIMA

Članak 10.

1) Korisnicima prava po Zakonu pripada naknada
za prijevoz u drugo mjesto ako su od nadležnog tijela upućeni, odnosno pozvani
u drugo mjesto radi pregleda pred liječničkim povjerenstvom.

2) Korisnik prava kojemu nadležni liječnik
odredi pratitelja za putovanje radi pregleda pred liječničkim povjerenstvom ima
pravo na naknadu troškova prijevoza i za pratitelja.

3) Troškovi prijevoza nadoknađuju se prema
cijeni vozne karte za prijevoz autobusom, odnosno drugim razredom željeznice
ili brodom.

4) HRVI I. skupine sa stopostotnim tjelesnim
oštećenjem organizma kao i HRVI od II. do IV. skupine čije utvrđeno oštećenje organizma
ima za posljedicu oštećenje funkcije donjih ekstremiteta ili gubitak vida, a
putuju osobnim automobilom u slučaju iz stavka 1). ovog članka, imaju pravo na
nadoknadu putnih troškova sukladno priloženoj potvrdi izdanoj u originalnom
primjerku o cijeni vozne karte prijevoznog sredstva navedenog u stavku 3). ovog
članka.

5) Ostalim korisnicima u slučaju iz stavka 1).
ovog članka troškovi prijevoza nadoknađuju se po dostavljenoj voznoj karti
(original).

6) Troškove prijevoza korisnika radi pregleda kod
prvostupanjskog liječničkog povjerenstva isplaćuje tijelo uprave koje rješava u
prvom stup­nju, a troškove prijevoza za korisnika radi pregleda kod
Drugostupanjskog liječničkog povjerenstva isplaćuje Ministarstvo.

7) Kako bi Ministarstvo podmirilo troškove
prijevoza korisnika radi pregleda kod Drugostupanjskog liječničkog
povjerenstva, tijela uprave koja rješavaju u prvom stupnju dužna su uz iznos
putnog troška navedenog u mjesečnom zahtjevu za isplatu invalidnina dostaviti
Odjelu poziv Drugostupanjskog liječničkog povjerenstva u izvorniku i voznu
kartu na način kako je navedeno u stavku 4). ovog članka.

VII. ZAVRŠNE ODREDBE

Članak 11.

Isplatu ostalih prava korisnicima čiji je način
propisan provedbenim propisima donesenim na temelju Zakona izvršava Uprava za
proračun i financije na temelju pisana naloga nadležne uprave Ministarstva koja
u privitku sadrži vjerodostojnu izvornu dokumentaciju.

Članak 12.

Ovaj Pravilnik stupa na snagu danom objave u
»Narodnim novinama«.

Klasa: 400-01/05-0001/2

Urbroj: 519-09-05-2

Zagreb, 15. travnja 2005.

Potpredsjednica Vlade Republike Hrvatske,

ministrica obitelji, branitelja

i međugeneracijske solidarnosti

**Jadranka Kosor, dipl. iur**.,
v. r.

Pravilnik, NN 52/2005-1000